Marta Elīna Martinsone
Marta Elīna Martinsone (dzimusi 1986. gada 3. maijā Rīgā) ir latviešu publiciste, kino scenāriste, teātra un kino režisore. Beigusi Rīgas Franču liceju un Latvijas Universitātes Vēstures un filozofijas fakultāti. Mācījusies Eseksas Universitātes Mākslas vēstures un teorijas fakultātē. 2014. gadā absolvējusi Latvijas Kultūras akadēmiju un ieguvusi maģistra grādu teātra mākslā. Iestudējusi izrādes "Dirty Deal Teatro", Ģertrūdes ielas teātrī, mākslas centrā "Totaldobže" un Kultūras akadēmijas Teātra mājā "Zirgu pasts". Režisējusi 2015. gada Latvijas literatūras gada balvu. Bijusi scenāriju līdzautore filmām "1906" un "Blakus". Par filmu "Blakus" ieguvusi Lielā Kristapa balvu "Labākais scenārists" (kopā ar Alisi Zariņu). 2021. gada vasarā bija pirmizrāde Martinsones debijas pilnmetrāžas filmai, pusaudžu komēdijai "Tizlenes", kas vēsta par trīs meiteņu piedzīvojumiem ap 2000. gadu kādā Rīgas skolā. Filma saņēma desmit nominācijas Lielā Kristapa balvai.